Hrvatski enciklopedijski rječnik
***Hrvatski enciklopedijski rječnik***, enciklopedijski rječnik tiskan 2002. kao jednosveščano izdanje nakladnika Novi Liber. Drugo, dopunjeno izdanje u 12 svezaka objavljeno je 2004. u suizdavaštvu Novog Libera i Europa Press Holdinga, kao izdanja uz dnevnik "Jutarnji list".

Glavni urednici: mr. Ljiljana Jojić i prof.dr. Ranko Matasović. Uz njih su autori: prof.dr. Vladimir Anić, dr. Dunja Brozović-Rončević, prof.dr. Ivo Goldstein, Slavko Goldstein, prof.dr. Ivo Pranjković. Uz njih je navedeno dvadeset troje stručnih suradnika. 

Sadrži 175.000 obrađenih pojmova. Od toga 47.000 hrvatskih imena, prezimena i mjesta njihove rasprostranjenosti, te 18.000 obrađenih imena iz geografije, povijesti, mitologije i opće kulture.

Skupina autora i stručnih suradnika radila je na pripremi Rječnika 1999-2002. godine. Oslonac i izvor građe bili su *Rječnik hrvatskoga jezika* Vladimira Anića (prvo izdanje 1991. zatim dva proširenja izdanja 1994. i 1998.) i *Rječnik stranih riječi* Vladimira Anića i Ive Goldsteina (prvo izdanje 1999, drugo dopunjeno 2000. godine).

Također je korišten Hrvatski nacionalni korpus, elektronski korpus hrvatskoga jezika dostupan na internetu .

Koncepcija Rječnika je, po riječima autora, izrazito deskriptivistička: cilj je bio prikupiti i leksikografski na nov način obraditi rječničko blago suvremenoga hrvatskog jezika, a ne propisivati koje se riječi trebaju smatrati standardnima. Ipak, ni u jednom se rječniku elementi preskriptivnosti ne mogu posve izbjeći.

Svesci
------

Svesci II. izd. Hrvatskoga enciklopedijskog rječnika| Svezak | Slova | Godina izdanja | Obrojčenih stranica | MSKB |
| --- | --- | --- | --- | --- |
| 1. sv. | A – Bez | 2004. | LXXXIII (83) + 296 | 953-7160-71-8 |
| 2. sv. | Bež – Dog | 2004. | 382 | 953-7160-31-1 |
| 3. sv. | Doh – Gra | 2004. | 382 | 953-7160-32-X |
| 4. sv. | Gra – J | 2004. | 381 | 953-7160-33-8 |
| 5. sv. | K – Ln | 2004. | 381 | 953-7160-34-6 |
| 6. sv. | Lo – Ner | 2004. | 381 | 953-7160-35-4 |
| 7. sv. | Nes – Per | 2004. | 334 | 953-7160-36-2 |
| 8. sv. | Pes – Pro | 2004. | 332 | 953-7160-37-0 |
| 9. sv. | Pro – Silj | 2005. | 333 | 953-7160-38-9 |
| 10. sv. | Sim – Tap | 2005. | 333 | 953-7160-39-7 |
| 11. sv. | Tar – Viš | 2005. | 333 | 953-7160-40-0 |
| 12. sv. | Vit – Ž | 2005. | 335 | 953-7160-41-9 |
| [13. sv.] | *Pravopisni priručnik* | 2004. | 188 | 953-6045-30-3 |

Hrvatski enciklopedijski rječnik u II. izdanju kao cjelina nosi ISBN 953-6045-28-1. U prvom se svesku nalazi 83 uvodne stranice obilježene rimskim brojevima. U zadnjem, dvanaestom svesku nalaze se *Dodaci* od str. 223. do str. 335. Zadnja riječ obrađena u rječniku je *žvrljotina*. Uz Hrvatski enciklopedijski rječnik dolazi i Pravopisni priručnik koji je priredila Ljiljana Jojić uz stručne suradnike: Ljiljanu Cikotu, Ivu Pranjkovića i Vesnu Zečević. Rječnik ima ukupno 4286 stranica, što zajedno s Pravopisnim priručnikom iznosi 4474 stranica.

Prve 83 stranice sastoje se od ovih naslova:

1. Prvi *Hrvatski enciklopedijski rječnik* (iz predgovora izdanju 2002. godine)
2. Uz ovo izdanje
3. Uvod
4. Kako se služiti *Rječnikom*
	1. Struktura natuknice
	2. Naglasci i dužine
	3. Gramatički opis
	4. Etimologija
	5. Slojevi hrvatskoga leksika
		1. Naslijeđene riječi
		2. Stare posuđenice
		3. Paleobalkanizmi, dalmatizmi i riječi posuđene iz vulgarnolatinskoga
		4. Venecijanizmi i talijanizmi
		5. Orijentalizmi
		6. Germanizmi i hungarizmi
		7. Europeizmi i egzotizmi
		8. Anglizmi
	6. Onomastika
		1. Antroponimija
		2. Toponimija
	7. Biografska građa
5. Kratice i popis jezika
6. Kratice i odrednice
	1. Znakovi
7. Prefiksi
8. Sufiksi

Izvori
------

1. ↑  „Elektronski korpus hrvatskoga jezika". Arhivirano iz originala na datum 2016-06-06. Pristupljeno 2021-08-28.

Vanjska veze
------------

* Hrvatski jezični portal